Humánökológia szakmai gyakorlat

|  |
| --- |
| A **szakmai gyakorlat** (intézményen kívüli) (ha a KKK szerint előírt) kreditértéke: **5 kredit**  időtartama teljes idejű képzésben: összesen **80 óra** (tömbösen) |
| jellege: **összefüggő**, tantervi helye: **4. félév** |
| Tartalmi leírása, szakmai követelményei, szabályok |
| A szakmai gyakorlat célja, hogy a szakos hallgatók   * tapasztalatokat nyerjenek egy, a képzéshez kapcsolódó területen, intézményben, * átlássák az adott szervezet működését és munkáját, és maguk is aktívan részt vegyenek a feladatokban, * megismerjék a gyakorló szakemberek munkáját, lássák, hogy a képzés során elsajátított elméleti tudást miként kell a gyakorlatba ültetni, * elsajátítsanak olyan szakmai megismerési és elemzési szempontokat, technikákat, amelyekkel képessé válnak feltérképezni, megérteni a különböző szakmai szervezetek munkáját, * átlássák a szervezet szerepét az egyéb, azonos vagy hasonló területeken működő intézményekkel, az interprofesszionális együttműködés lehetőségeit és korlátait, * megismerjék a szakmai munka főbb módszereit, azok gyakorlati alkalmazásának lehetőségeit és nehézségeit, * a szervezet környezetét, illetve – adott esetben − a szolgáltatást igénybe vevőket jellemző problémákat.   A szakmai gyakorlat további célja a kapcsolati tőke építése, ami segíteni fogja a hallgatók későbbi elhelyezkedését is.    A humánökológiai képzés sajátos, interdiszciplináris mivoltának, és a humánökológiai tudás és szemlélet sokféle alkalmazási lehetőségeinek megfelelően a szakmai gyakorlat a hallgató egyéni érdeklődésének megfelelően sokféle sajátosságú helyszínen történhet. Ennek megfelelően az egyes helyszíneken adódó feladatok között is tapasztalhatóak eltérések, ám közös kompetenciák elsajátítása is zajlik.  A civil, államigazgatási, helyi igazgatási, önkormányzati, tudományos és civil szférában töltött gyakorlat során a hallgatók egyaránt megismerik az egyes szektorokat jellemző, környezeti kapcsolatos infrastrukturális és szervezeti keretek működését. Belelátnak és belépő szinten elsajátítják a hazai és uniós pályázati rendszerek működésének alapjait.  Emellett a gyakorlati hely sajátosságaitól függően számos egyéb feladat és ebből adódó kompetencia elsajátítás adódhat. A hallgatók részt vehetnek kvalitatív és kvantitatív kutatási, mérési és értékelési feladatokban egyaránt. Lásd például: kérdőívek, kérdéssorok, interjúfonalak kidolgozása, interjúzás támogatása, blogposzt szerkesztés, részvétel publikációk előkészítésében, online meeting és workshop tervezése és szervezése, online kurzusok tervezés és kidolgozása, Európai Uniós kutatási projektekben projektmenedzseri feladatok támogatása stb. Beleláthatnak és elsajátíthatják a társadalmi részvétel módszertanának alapjait, transzperszonális és csoportdinamikai tudáshoz és gyakorlathoz juthatnak.  A választott gyakorlati hely sajátos nézőpontján keresztül növekszik társadalomismeretük és problémalátásuk. Növekszik rendszerszemléletük, valamint erősödik az eltérő nézőpontok integrálására való képességük és empátiájuk. A gyakorlat során fejlődik azon képesség is, aminek segítségével képesek a környezeti problémák társadalmi dimenziójának feltárására, társadalmi és kulturális folyamatok ökológiai szempontú elemzésére, tervezésére és szervezésére helyi és globális szinten. Növekszik érzékenységük a társadalmi és környezeti problémákra. Nyitott és elkötelezett szakemberekké válnak, akik felelősséget vállalnak szakmai döntéseikért, munkájukért.    Az egyes szakmai gyakorlati helyek profilja (melyekkel a képző intézmény megállapodást kötött), az ott végezhető gyakorlat elemei:    ***Hétágfa Egyesület***  A Hétágfa Egyesület kis civil szervezetként a fenntartható fejlődést és az épített és természeti környezettel való harmonikus élet megvalósítását tűzi ki célul. Ennek elsődleges formája a fenntartható kiskerti gazdálkodás, a szemléletformáló programok szervezése és a közösségépítés, együttműködés helyi civil és önkormányzati szereplőkkel.  A hallgatók a gyakorlaton a civil szektor pályázati lehetőségeibe, pályázati menedzsmentbe, a civil érdekérvényesítés formáiba, a rendezvényszervezés és az ökologikus szemléletű gazdálkodás alapjaiba tekintenek be. A szakmai gyakorlat kiemelt figyelmet fordít a közösségépítés, a kapcsolatépítés, a társadalmi hálózatfejlesztés alapjaira. Emellett különböző projektekbe való bekapcsolódásra nyílik a hallgatóknak lehetősége, úgymint: helyi épített, természeti és kulturális értékmentés, bemutatókert gondozása, szemléletformáló rendezvények szervezése és megvalósítása, új, fenntartható tájgazdálkodási módszerek kiskerti kifejlesztése és kipróbálása.  ***Kóspallagi Önkormányzat***  A Kóspallagi Önkormányzatban a hallgatók az aktuális, folyó feladatokba nyernek betekintést, emiatt változó hangsúlyokkal, de hasonló munkákban vehetnek részt. Ezek közt megtalálható a pályázatelőkészítés, a pályázati feladatok megvalósítása (kapcsolattartás vállalkozókkal, adminisztrációs tevékenységek), valamint az utólagos pályázati elszámolás, pályázatértékelés, indikátorok elemzése. Gyakoriak a kutatási feladatok, a fejlesztések hatására vonatkozó mérés. és értékelés. Emellett beleláthat a helyi civil szervezetekkel való kapcsolattartás és koordináció mikéntjére, részt vehet rendezvényszervezési feladatokban. Az önkormányzaton erős a lakossági társadalmi részvétel iránti elköteleződés, így ennek módszereiben is gyakorlatot nyerhet a hallgató. Az önkormányzattal szoros együttműködésben zajló tájgazdálkodási projektek (biokert, közösségi legeltetés) megismerésével a fenntartható tájgazdálkodás módszereibe is betekintést nyerhetnek.  A gyakorlat során a hallgató gyakorlati fejlesztéspolitikai ismeretekhez juthat, megismerheti felhasználói oldalról a hazai és uniós vidékfejlesztési pályázati rendszer működését, a sikeres forráslehívás módszereit. Emellett elsajátíthatja a sikeres helyi fejlesztés és forrásfelhasználás másik kulcskomponensét, a lakossági részvételt. Az ehhez kapcsolódó feladatok során erősödik a hallgató empátiája, problémaazonosító képessége, társadalmi érzékenysége, kommunikációs képességei és rendszerszemlélete.  ***Közelítő Egyesület*** (alias Pécsi Kosár Közösség)  Az Egyesület rövid ellátási lánc szervezéssel, helyi gazdaságfejlesztéssel, fenntarthatósági folyamatok facilitálásával foglalkozik Baranya megyében.  A hallgatók részt vehetnek rövid ellátási lánc szervezésben az Egyesület által működtetett Pécsi Kosár Közösség keretein belül, illetve részt vehetnek a rövid ellátási lánc fejlesztésére vonatkozó egyéb projektek előkészítésében és kidolgozásában.  Az Egyesület Termelői Programjának célja a helyi termelők közti együttműködések facilitálása, és a termelők ökológiai gazdálkodásra való átállásának elősegítése képzések szervezésével. Ebben a folyamatban a hallgatók részt vehetnek a rendszeres termelői kapcsolattartásban, kertlátogatásokban, a termelői találkozók szervezésében és a képzések szervezésében. A hallgatók részt vehetnek továbbá az Egyesületen belül zajló közösségi működést serkentő programok fejlesztésében és működtetésében, mint például a zárt közösségi erőforrásmegosztó.  ***Magyar Permakultúra Egyesület (MAPER)***  A MAPER szervezete egy országos civil szervezet, amely célja elsősorban a permakultúra szellemiségének képviselése és terjesztése hazánkban. Az egyesület tevékenysége szerteágazó: foglalkozunk kutatással, oktatással, tervezéssel, fordítással, környezeti neveléssel, szakmai projektekkel és gyakorlati projektekkel is. Így a szakmai gyakorlat során a hallgató az egyéni érdeklődése mentén tud bekapcsolódni az egyesület életébe. A hallgató kap egy mentort az egyesületből, aki az adott tevékenységet is koordinálja. Az egyesülethez kapcsolódó telephelyek és ligetek munkájába is van lehetőség bekapcsolódni. E helyek legtöbb esetben helyi projektekhez kapcsolódnak, amelyek összességükben egyfajta vidékfejlesztési, közösségszervezési funkcióval bírnak. A humánökológus hallgatóknak leginkább releváns feladat-lehetőségek: különböző társadalmi és ökológiai témák menti kutatások az egyesület tagjai, gyakorlati projektjei körében, részvételi akciókutatások, és civil tudományos kutatások támogatása, oktatás és kommunikáció, kapcsolattartás más civil egyesületekkel stb. Főbb tématerületek: vidékfejlesztés, civil hálózatosodás, kommunikáció, projekt menedzsment-koordinálás, környezeti nevelés.  ***Nevelők Háza Egyesület, Pécs***  A szervezet profilja elsősorban a településfejlesztési ügyekhez kapcsolódik, policy making-ben, azaz különböző, a várost alakító folyamatok kidolgozásához, koncepciók, stratégiák tervezésében, ezek megvalósításában nyújtanak szakértői szolgáltatást.  Részt vesznek Pécs város Fenntartható Városfejlesztési Stratégiája elkészítésének folyamatában, amely készítése során csoportos és egyéni javaslatokat gyűjtenek be különböző módszerekkel. Az egyetemi hallgatók ezekbe a folyamatokba kapcsolódnak be, a munka során kutatásban, kérdőívezésben, fórumokon, közösségi tervezésben, társadalmasításban vesznek részt. Továbbá az ő ötleteiket, javaslataikat is beépítenék a készülő anyagba.  ***Pécsi Közösségi Alapítvány (PKA)***  A PKA szintén településfejlesztési ügyekhez kapcsolódik, szakértőként vesznek részt Pécs városát alakító folyamatok kidolgozásában, stratégiák tervezésében és ezek megvalósításában. A PKA ugyanakkor nemzetközi kitekintést is lehetővé tesz, mivel egy nagy nemzetközi szakmai hálózatnak tagja. Ez azt is jelenti, hogy a szakmai gyakorlaton részt vevő hallgató belelát a releváns nemzetközi szakmai tapasztalatokba és jó gyakorlatokba. A PKA nemzetközi projektjeinek jó részében megjelennek a fenntarthatósági prioritások. A hallgatók részt vesznek ezekben a kutatásokban, felmérésekben, fórumokon, a tervezéstől kezdve egészen a megvalósításig.  ***Pécsi Zöld Kör***  A Pécsi Zöld Kör 1990-es alapítása óta természet- és környezetvédelemmel, illetve terület- és településfejlesztéssel foglalkozik. Évek óta önkormányzati tulajdonban álló közösségi épületet is üzemeltet, melyben közművelődési feladatokat is ellát, továbbá egy helyi védett terület karbantartásában is szerepet vállal. Az egyesület országos szinten is tevékenykedik, különböző zöld civil hálózatok tagjaként, továbbá ügyfélként részt vesz konkrét hatósági eljárásokban is.  A szakmai gyakorlaton a hallgatók mindezek alapján betekintést nyernek a civil szektor legszervezettebb részének tekintett zöld mozgalom működésébe, a közös állásfoglalások, petíciók és egyéb akciók szervezésébe, valamint a környezeti szempontok érvényesítésének nehézségeibe az engedélyezési eljárások során. Tapasztalatokat szereznek a fenntarthatósági szempontok érvényesítésének és érvényesülésének kritériumairól, akadályairól a beruházások és települési szintű tervezési folyamatok előkészítése és végrehajtása során, továbbá jó gyakorlatokat ismernek meg a civil szervezetek egymás közötti, illetve a zöld civil szervezetek, valamint egyéb gazdaság-társadalmi érdekcsoportok partneri együttműködésével kapcsolatban.  ***~~3. Szektor Alapítvány, Martonfa~~*** ~~ez sajnos időközben bedőlt~~  ~~A 3. Szektor Alapítvány (szoros együttműködésben a Martonfai Kereskedelmi és Start Szociális Szövetkezettel) a fenntartható vidékfejlesztés területén tevékenykedik. A szakmai gyakorlatot végző hallgatók megismerkednek a közösségi alapú gazdaságfejlesztési folyamatokkal, a közösségi felmérés módszertanával, a közösségfejlesztési és közösségépítési folyamatokkal. Részt vesznek a konkrét, aktuális projektek megtervezésében, kidolgozásában, azok végigvitelében, és értékelésében, lásd: képzések szervezése, Nyitott Porta-projekt.~~    Kompetenciák:  A gyakorlat során a KKK-ban jelzett alábbi kompetenciák erősödnek a szakmai gyakorlati helyek mindegyikén:   * Transzdiszciplináris szemlélet birtokában képes a társadalmi folyamatok környezeti összefüggéseik felismerésén alapuló elemzésére, tervezésére és szervezésére, különösen a közigazgatásban és a civil szervezetekben. * Képes a szakmai feladatok megoldása során az önálló elemzésre, értékelésre és a különböző következtetések szintetizálására. * Érzékeny a társadalmi-környezeti problémákra, igyekszik segíteni megoldásukban, enyhítésükben. * Empatikus az emberek és más élőlények sorsa iránt, törekszik annak jobbítására. * Nyitott és elkötelezett a szakmai együttműködésre mind hazai, mind nemzetközi szinten. * Átfogó tudása mellett munkája során gyakran veszi igénybe speciális tudással rendelkező munkatársak segítségét. * Önálló és felelős szerepeket vállal a szakmai szervezetek hazai és nemzetközi működésében. * Felelősséget tud vállalni ökologikus vidék- és városfejlesztési stratégiák kidolgozásáért.   A kompetenciák mérése, értékelése a következőképpen valósul meg:   * A gyakorlat során szoros együttműködésben dolgozik a hallgató a gyakorlati hellyel, így a gyakorlati hely felelősének közvetlen rálátása lesz a hallgató teljesítményére. Ez képezi a hallgató teljesítménye értékelésének egyik elemét. * Az értékelés során – kiegészítő eszközként − használjuk a PRISMA, a COREQ illetve a NEP (New Ecological Paradigm) Scale és ASD (Attitudes toward Sustainable Development) Scale értékelő rendszereket is, amelyek segítenek a hatások szisztematikus értékelő áttekintésében.   A szakmai gyakorlatot a hallgatók tömbösítve végzik el, ideje a 4. félév első vagy utolsó két hete.    A hallgatók a gyakorlat helyszínét önállóan választhatják meg, de a gyakorlat megkezdéséhez a gyakorlóhely és a szakmai gyakorlatért felelős oktató jóváhagyása szükséges. A terephely kiválasztásában a hallgatók igénybe vehetik a tantárgyfelelős segítségét.  A szakmai gyakorlat tantárgyfelelőse felelősséggel tartozik a hallgató gyakorlati munkája során történő tanulásért, annak irányításáért és az egyetemi tanulmányokkal való koordinálásért. Folyamatos kontaktusban van a szakmai gyakorlati hellyel, és annak segítségével is követi a hallgató munkáját.  A szakmai gyakorlóhely felelőse   * elfogadja a humánökológia képzés szakmai gyakorlatra vonatkozó követelményrendszerét; * vállalja a gyakornok munkafeltételeinek megteremtését, annak levezetését, segítését, figyelemmel kísérését, elemzését és értékelését, biztosítja a hallgató számára a konzultációs lehetőséget; * rendszeres kapcsolatot tart és konzultál a szakmai gyakorlatért felelős oktatóval. |
| A szakmai gyakorlaton nyújtott hallgatói teljesítmény értékelési módszerei: |
| Az értékelést a szakmai gyakorlatot biztosító szervezet és az intézményi felelős közösen végzi el. A hallgatók maguk is lehetőséget kapnak arra, hogy értékeljék saját munkájukat.  Az értékelés szempontjai:  A kötelező óraszám teljesítése.  Az értékelés alapját képezi a hallgatók:  - együttműködési készsége  - hatékonysága  - szakmai fejlődése  - az elvégzett feladatok minősége  - írásos beszámoló (min. 20.000 leütés): A hallgató a gyakorlat során munkanaplót vezet, amelyben feltünteti napi tevékenységét. A gyakorlat végén írásos beszámolót készít munkájáról, amely tartalmazza a következőket: a szakmai szervezet bemutatása, milyen projektekben vett részt, milyen feladatokat végzett el, milyen társadalmi csoportokkal, közösségekkel került kapcsolatba gyakorlata során, a projekt, amiben részt vett, milyen eredményeket tudott elérni. Összegzi tapasztalatait, benyomásait. Értékeli saját munkáját.  Az értékelés módja:   * A gyakorlatot biztosító intézmény gyakorlatvezetője írásban értékeli a hallgató munkáját a fenti kritériumok mentén (együttműködési készsége, hatékonysága, szakmai fejlődése, az elvégzett feladatok minősége, írásos beszámoló). * A szakmai gyakorlat egyetemi felelőse összeveti a hallgató és a gyakorlatvezető beszámolóját, és ha anomáliát talál, egyeztet a gyakorlat vezetőjével és a hallgatóval egyaránt. * Szükség esetén közösen (hallgató, gyakorlóhely, egyetemi felelős) is megbeszélik és értékelik a hallgató munkáját és tapasztalatait. * Az értékelés során alkalmazásra kerül a diagnosztikus, fejlesztő-formatív és összegző, szummatív értékelési metódus. Azaz: Diagnosztikus értékelés: a hallgatók előzetes tudásának és tapasztalatainak felmérése, valamint céljainak, motivációinak megismerése. Fejlesztő, formatív értékelés: a tanulási folyamat közbeni segítség, a hallgató számára visszajelzés biztosítása az elért sikerekről, a hibákról, nehézségekről, amelyek lehetővé teszik a tanulási folyamat közbeni korrekciót, önkorrekciót. Összegző, szummatív értékelés: a tanulási folyamat végére megszerzett tanulási eredmények átfogó, minősítő értékelése.   Az értékelés érdemjeggyel történik (1-5), a szakmai gyakorlatvezető és az egyetemi felelős értékelésének átlaga adja a végső érdemjegyet. |
| A szakmai gyakorlóhely(ek), melyekkel a képző intézmény megállapodást kötött: |
| Hétágfa Egyesület  Kóspallagi önkormányzat;  Közelítő Egyesület  Magyar Permakultúra Egyesület  Nevelők Háza Egyesület;  Pécsi Közösségi Alapítvány;  Pécsi Zöld Kör  3. Szektor Alapítvány; |
| A szakmai gyakorlat szervezettsége, „külső” gyakorlatvezetők biztosítása, ellenőrzése: |
| A szakmai gyakorlatot helyszínét a hallgatók az intézményi felelőssel közösen választják ki.  A felelős minden esetben előzetesen egyeztet a választott szervezet vezetőivel, megbeszélik a szakmai gyakorlat részleteit, azt, hogy a szervezeten belül ki lesz a hallgató munkájának vezetője.  Folyamatosan konzultál a szervezettel és a hallgatóval is.  Felügyeli, hogy a szakmai gyakorlat (mindkét fél számára) hasznosan és a kritériumoknak megfelelően teljen.  Alkalmazza a fejlesztő, formatív értékelés metódusát, azaz a szakmai gyakorlat közben segítségi a hallgatót, biztosítja számára a visszajelzés lehetőségét az elért sikerekről, a hibákról, nehézségekről, amelyek lehetővé teszik a gyakorlat alatti korrekciót, önkorrekciót. |
| Intézményi felelős (név, beosztás): **Dr. Farkas Judit egyetemi docens PhD, habil** |